Iltalehden tekemän selvityksen mukaan vihreiden kansanedustaja Jani Toivola, 40, on käyttänyt eduskunnan taksikorttia tällä vaalikaudella jo hämmästyttävät 1 039 kertaa.

Kansanedustaja Jani Toivolan mukaan taksin käyttö on ympäristöteko. PETTERI PAALASMAA/AOP

Iltalehti kävi läpi eduskunnan hallinto- ja palveluosastolle toimitetut ajolistat kansanedustaja Jani Toivolan (vihr) osalta koko vaalikaudelta.

Ajolistojen perusteella Toivola on käyttänyt eduskunnan hänelle myöntämää taksikorttia 20.4.2015-31.8.2018 välisenä aikana yhteensä 1 039 kertaa. Yli tuhat taksimatkaa pääkaupunkiseudulla on poikkeuksellisen paljon.

Toivola on ajanut taksilla 6 200 kilometriä. Vertailun vuoksi Helsingistä New Yorkiin on linnuntietä reilut 6 600 kilometriä. Toivola on istunut taksin kyydissä arviolta 175 tuntia, mikä on 22-23 normaalia työpäivää.

Toivolan keskimääräinen taksimatka on ollut 6,1 kilometriä, mutta lähes kolmasosa matkoista on ollut alle kolmen kilometrin ”pikapyrähdyksiä”. Niitä Toivola on tehnyt 327 kappaletta.

Toivola teki syyskuun 2015 ensimmäisellä puoliskolla yhteensä 31 taksimatkaa, jotka maksoivat yhteensä 564,80 euroa. MARKO-OSKARI LEHTONEN/IL

Toivolan taksimatkat ovat maksaneet suomalaisille veronmaksajille yhteensä jo 22 000 euroa. Jos Toivola jatkaa nykyisellä tahdilla vaalikauden loppuun saakka, nousee lopputaksilasku hänen osaltaan noin 26 000 euroon.

Kansanedustajat saavat käyttää taksia pääkaupunkiseudulla käytännössä rajattomasti, kunhan yksittäinen matka ei maksa yli 70 euroa. Toivolan taksimatkoista vain yksi on ylittänyt tämän rajan. Tästä syystä asiaan ei ole kiinnitetty huomiota.

Toivola teki syyskuun 2015 jälkimmäisellä puoliskolla yhteensä 32 taksimatkaa, jotka maksoivat yhteensä 617,10 euroa. MARKO-OSKARI LEHTONEN/IL

Paljon poissaoloja

Toivolan tekemien taksimatkojen määrä on huima, kun ottaa huomioon, että hän on ollut tällä vaalikaudella pois lähes joka kolmannesta täysistunnosta.

Eduskunnan poissaolotilastojen mukaan Toivola on ollut erinäisten syiden takia pois 140 täysistunnosta. Täysistuntoja on ollut yhteensä 455.

Toivola oli joulukuun 2016 ja kesäkuun 2017 välisenä aikana pois 89 peräkkäisestä istunnosta sairauden takia. Toivola on kertonut julkisuudessa kärsineensä masennuksesta.

Sairauslomansa aikana Toivola käytti eduskunnan taksikorttia yhteensä 45 kertaa. Lasku oli yhteensä 1 018,80 euroa.

Vähän puheenvuoroja

Aktiivinen taksin käyttö ei Toivolan tapauksessa tarkoita aktiivisuutta eduskunnassa.

Toivola on käyttänyt tällä vaalikaudella vain 75 puheenvuoroa, mikä on vihreiden eduskuntaryhmästä vähiten. Toivola on tehnyt myös vähän valtiopäivätoimia, joita ovat esimerkiksi suulliset ja kirjalliset kysymykset sekä erilaiset aloitteet.

Vihreistä eniten äänessä ovat olleet puheenjohtaja Touko Aalto (456) ja eduskuntaryhmän puheenjohtaja Krista Mikkonen (355). Myös kansanedustajat Satu Hassi ja Ville Niinistö ovat käyttäneet tällä vaalikaudella yli 300 puheenvuoroa.

Vihreiden kansanedustajien puheenvuorot (tilanne 10.9.2018)

Toivola istuu tällä hetkellä vain sivistysvaliokunnassa, joka on tulevaisuusvaliokunnan ohella eduskunnan ”kevyin” valiokunta. Etenkin suurten puolueiden nousukkaat ovat perinteisesti hakeutuneet muiden valiokuntien puheenjohtajiksi.

Ei ole kielletty

Eduskunnan matkustussäännön mukaan kansanedustajat voivat eduskuntatyöhön liittyvissä tehtävissä käyttää taksia eduskunnan kustannuksella silloin, kun muun julkisen kulkuneuvon käyttäminen aiheuttaisi tarpeetonta ajanhukkaa tai olisi muutoin hankalaa. Lisäksi taksia voi käyttää eduskunnan kustannuksella sairauden tai vamman perusteella. Tähän myönnetään erillinen lupa.

Kansanedustajat saavat käyttää eduskunnan taksikorttia pääkaupunkiseudulla rajattomasti, kunhan yksittäinen matka ei ylitä 70 euroa. Taksin käyttö sairauslomalla on myös sallittua. JANNE SUUTARINEN/IL

Eduskunnan hallintojohtaja Pertti Rauhion mukaan kansanedustaja saa käyttää eduskunnan taksikorttia silloin, kun hän hoitaa edustajantehtävää. Kansanedustaja päättää käytännössä itse, milloin kyseessä on edustajantehtävään liittyvä meno ja milloin jokin muu meno.

Rauhion mukaan eduskunnan taksikortin käyttämistä sairauslomalla ei ole erikseen kielletty, joten se on edustajan omassa harkinnassa, kuten kaikki muutkin ajot.

- Tässä täytyy ottaa huomioon se, että kansanedustaja valitaan aina neljäksi vuodeksi, ja hän on edustaja siinäkin tapauksessa, että ei sairauden tai perhevapaan takia pysty osallistumaan - ainakaan täyspainoisesti - täysistuntoihin ja valiokuntatyöhön, Rauhio sanoo.

Kansanedustajille maksetaan sairausloman ajalta täysi palkkio riippumatta siitä, kuinka kauan sairausloma kestää. Sama pätee myös verottomaan kulukorvaukseen, jota maksetaan 986,81-1 809,15 euroa kuukaudessa. Kansanedustajan palkkio on 6 510 tai 6 997 euroa kuukaudessa.

Toivola on ollut pois lähes joka kolmannesta täysistunnosta. Toivolan vieressä istuva vihreiden puheenjohtaja Touko Aalto ilmoitti torstaina jäävänsä sairauslomalle uupumuksen takia. PETTERI PAALASMAA/ALMA MEDIA

Toivola: Ympäristöteko

Iltalehti tavoitti Toivolan perjantaina sähköpostin välityksellä ja esitti hänelle viisi kysymystä taksin käytöstä. Toivolan mukaan hänen puhelimensa oli perjantaina rikki ja siksi pois päältä.

Olet käyttänyt eduskunnan sinulle myöntämää taksikorttia tällä vaalikaudella yhteensä 1 039 kertaa. Onko se mielestäsi paljon vai vähän?

- Se on totta kai paljon. Nopeasti laskettuna vähintään yksi taksimatka jokaisena arkipäivänä ympäri vuoden, Toivola vastaa Iltalehdelle.

- Tajuan vasta itsekin, miten paljon eri tehtäviä minulla on ollut kansanedustajana, ja miten paljon olen vieraillut ja käynyt puhumassa eri tilaisuuksissa näinä vuosina.

Ovatko kaikki eduskunnan taksikortilla maksamasi matkat liittyneet edustajantehtävän hoitamiseen?

- Kyllä ovat. Olen tuona ajanjaksona vieraillut esimerkiksi yli sadassa oppilaitoksessa ja ollut puhujana yli sadassa seminaarissa tai muussa tapahtumassa.

Jäit joulukuussa 2016 sairauslomalle ja olit pois 89 peräkkäisestä täysistunnosta. Tästä huolimatta olet käyttänyt eduskunnan taksikorttia. Miksi?

- Hoidin joitakin ennalta sovittuja tilaisuuksia ja luottamustehtäviä pitkästä sairauslomasta huolimatta.

Olet vihreiden kansanedustaja. Onko taksin käyttö mielestäsi ympäristöteko?

- Kyllä. Käytän joukkoliikennettä sekä pyörää, ja silloin, kun tarvitsen matkaan autoa, käytän taksia. En omista ajokorttia tai autoa.

Kansanedustajat voivat käyttää julkista joukkoliikennettä ilmaiseksi. Käytätkö taksin lisäksi muita liikennemuotoja edustajantehtävän hoitamiseen?

- Kyllä käytän. Saan paljon pyyntöjä tilaisuuksiin ympäri Suomea. Tällöin käytän junaa tai bussia, ja toisinaan lennän, jos välimatkat ovat pitkiä tai se on välttämätöntä aikataulusyistä.

- Eduskunnan läheisyydessä ja kantakaupungissa käytän myös paljon kaupunkipyörää sekä raitiovaunua.